Document ID: 32014R0315

NEUVOSTON ASETUS (EU) N:o 315/2014,
annettu 24 päivänä maaliskuuta 2014,
asetuksen (EU) N:o 43/2014 muuttamisesta tiettyjen saalisrajoitusten osalta
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
ottaa huomioon Euroopan komission ehdotuksen,
sekä katsoo seuraavaa:
(1)
Tuulenkalan saalisrajoitukset unionin vesillä ICES-alueilla IIa, IIIa ja IV vahvistettiin nollaan neuvoston asetuksen (EU) N:o 43/2014 (1) liitteessä I A, kunnes saadaan kansainvälisen merentutkimusneuvoston (ICES) lausunto.
(2)
Kantaa koskeva ICESin lausunto on ollut saatavilla 21 päivästä helmikuuta 2014, ja nyt voidaan vahvistaa tuulenkalan TAC kyseisellä alueella, joka on jaettu seitsemään hoitoalueeseen kantojen paikallisen ehtymisen välttämiseksi.
(3)
Unionin alusten kalastusmahdollisuudet Norjan ja Färsaarten vesillä ja Norjan ja Färsaarten alusten kalastusmahdollisuudet unionin vesillä sekä näiden alusten pääsyedellytykset toistensa vesialueiden kalavaroihin vahvistetaan vuosittain niiden kalastusoikeuksia koskevien neuvottelujen tuloksena, jotka käydään Norjan (2) ja Färsaarten (3) kanssa tehtyjen kahdenvälisten kalastussopimusten mukaisesti. Koska vuoden 2014 järjestelyjä koskevia neuvotteluja ei ollut vielä saatu päätökseen, asetuksella (EU) N:o 43/2014 vahvistettiin mustakitaturskan tiettyjen kantojen osalta väliaikaisia kalastusmahdollisuuksia. Neuvottelut Norjan ja Färsaarten kanssa saatiin päätökseen 12 päivänä maaliskuuta 2014, mukaan lukien mustakitaturskaa koskevat neuvottelut.
(4)
Asetuksen (EU) N:o 43/2014 liite I A olisi näin ollen muutettava.
(5)
Asetuksessa (EU) N:o 43/2014 säädettyjä saalisrajoituksia sovelletaan 1 päivästä tammikuuta 2014. Sen vuoksi myös tämän asetuksen saalisrajoituksia koskevia säännöksiä olisi sovellettava kyseisestä päivästä. Tällainen taannehtiva soveltaminen ei rajoita oikeusvarmuuden ja luottamuksensuojan periaatteiden soveltamista, koska kyseiset kalastusmahdollisuudet on vahvistettu nollaan asetuksessa (EU) N:o 43/2014. Koska tämän saalisrajoituksen muutos vaikuttaa unionin alusten taloudelliseen toimintaan ja kalastuskauden suunnitteluun, tämän asetuksen olisi tultava voimaan välittömästi sen julkaisemisen jälkeen,
ON HYVÄKSYNYT TÄMÄN ASETUKSEN:
1 artikla
Asetuksen (EU) N:o 43/2014 muuttaminen
Muutetaan asetuksen (EU) N:o 43/2014 liite I A tämän asetuksen liitteessä olevan tekstin mukaisesti.
2 artikla
Voimaantulo ja soveltaminen
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä tammikuuta 2014.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä maaliskuuta 2014.

Labels: 11
18
6